Geirmund Ihle

**Geirmund Ihle** (født 29. desember&nbsp;1934 i Haugesund, død 4. juni 2016) var en norsk politiker (Ap). Han ble innvalgt på Stortinget fra Rogaland i 1969 og satt som representant for samme fylke fram til 1981.

## Bakgrunn
Ihle var fra 1951 sjømann, avbrutt av skolegang ved maritime skoler. Han ble utdannet stuert. I årene 1959 til 1962 arbeidet han som stuert i rederiet Knut Knutsen OAS. I 1962 begynte han å arbeide som lærer ved Stuertskolen i Haugesund. I 1964 tok han pedagogisk eksamen. Fra 1964 til 1970 arbeidet han i *[[Rogalands Avis]]* og var deretter fra 1971 til 1975 kinosjef i Haugesund. Fra 1976 var han rektor ved Haugesund kokk- og stuertskole, som i 1987 skiftet navn til Karmsund videregående skole. Ihle var ved skolen til 1997.

## Politisk virke
Ihle ble i 1963 medlem av bystyret i Haugesund kommune for Arbeiderpartiet. Han satt i dette vervet til 1975. Etter innvalget på Stortinget i 1969 ble han medlem av Sjøfarts- og fiskerikomitéen og senere medlem i Forsvarskomitéen. Som stortingsrepresentant var Ihle styremedlem i Den interparlamentariske union. Han arbeidet også mye med utenrikspolitikk og forsvarspolitiske spørsmål. Han var medlem av Den nordatlantiske forsamling og dens militærkomité, norsk delegat til FNs hovedforsamling i 1972 og delegat til FNs Havrettsforsamling i Genève i 1976 og i New York i 1977. I 1988 var Ihle observatør ved FNs nedrustningskonferanse i New York.

Ihle hadde flere offentlige forsvarspolitiske oppdrag, særlig knyttet til velferdsspørsmål. Fra 1981 til 1984 var han leder for et utvalg under Forsvarsdepartementet, som hadde til oppgave å utrede krigsdeltakernes økonomiske og sosiale vilkår, kjent som Ihle-utvalget. I 1986 ble han utnevnt til leder for Krigsdekorasjonsrådet, som hadde til oppgave å gjennomgå krigsseilernes sak med tanke på dekorering med norske krigsdekorasjoner.

Ihle ledet 1988 til 1993 Norges Banks seddelkomité. Han var fra 1992 til 1997 nestleder i Norges Banks representantskap, der han hadde vært medlem siden 1981.

Ihle var visepresident i Norges Forsvarsforening i perioden 1989&ndash;1993. Han var fra 1984 til 1989 styremedlem i Folk og Forsvar.

## Stortingskomitéer
* 1977 &ndash; 1981 medlem i Forsvarskomitéen
* 1977 &ndash; 1981 varamedlem i Den utvidede utenriks- og konstitusjonskomitéen
* 1977 &ndash; 1981 varamedlem i Valgkomitéen
* 1973 &ndash; 1977 sekretær i Sjøfarts- og fiskerikomitéen
* 1973 &ndash; 1977 varamedlem i Valgkomitéen
* 1969 &ndash; 1973 medlem i Sjøfarts- og fiskerikomitéen
* 1969 &ndash; 1973 varamedlem i Valgkomitéen

## Forfatterskap
Ihle har også vært aktiv som forfatter av bøker og skrifter om billedkunstnere og historiske emner med tilknytning til Haugesund.

## Bibliografi
* «Fem haugesundere i natt og tåke», *Haugalendingen 2007–2008. Årbok for Haugalandsmuseene*, 2008, s. 80–86
* «Lokalt engasjement i den spanske borgerkrigen 1936–1939», *Haugalendingen 2007–2008. Årbok for Haugalandsmuseene*, 2008, s. 154–159 
* *«Nye» Karmsund videregående skole*, 2006 	
* *AS Haugaland industri 1964-2004. 40 år i fremgang, vekst og fornyelse*, 2004
* «Eivind Nielsen – kunstner og pedagog», *Årbok for Karmsund 2003–2004*, 2004, s. 76–93
* *Haugesund 1940-1945. Hverdagsliv i krigsårene*, 2001
* *[[Ole Frøvig]]. Hjemstavnsmaleren*, 1998
* *[[Fredrik Kolstø]]. Fragmenter av et kunstnerliv*, 1995

## Referanser


## Kilder
* «Jubilanter», *Aftenposten*, 29. desember 1999, s. 16.
* «Geirmund Ihle 70 år», *Stavanger Aftenblad*, 29. desember 2004, s. 26.
* Stortinget.no - Biografi

## Eksterne lenker
*